РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/319-16

22. децембар 2016. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. ДЕЦЕМБРА 2016. ГОДИНЕ

Седница је почела у 14,00 часова.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Владимир Маринковић, Радмило Костић, Зоран Бојанић, Снежана Р. Петровић, Иван Манојловић, Горица Гајић и Војислав Вујић.

Седници су присуствовали заменици чланова Одбора: Станислава Јаношевић (заменик члана Драгомира Карића), Милимир Вујадиновић (заменик члана Oдбора Јелене Мијатовић), Снежана Пауновић (заменик члана Одбора Oдбора Новице Тончева), Мирослава Станковић-Ђуричић (заменик члана Oдбора Томислава Љубеновића), Александар Стевановић (заменик члана Oдбора Бранислава Михајловића) и Верољуб Стевановић (заменик члана Oдбора Дејана Николића).

Седници нису присуствовали чланови Одбора: Иван Костић и Здравко Станковић, нити њихови заменици.

Седници је присуствовао и народни посланик Јово Остојић.

Седници је, на позив председника, присуствовала Ивана Јаначковић, дипломирани правник у Министарству привреде.

На предлог председника, Одбор је већином гласова утврдио следећи

Д н е в н и р е д

1. Разговор са кандидатом за члана Комисије Владе за спровођење конкурса за избор директора;

2. Именовање члана Комисије Владе за спровођење конкурса за избор директора.

Прва тачка дневног реда – **Разговор са кандидатом за члана Комисије Владе за спровођење конкурса за избор директора**

У уводним напоменама, председавајућа је подсетила да Комисија Владе за спровођење конкурса за избор директора спроводи јавне конкурсе за избор директора јавних предузећа. Према одредбама члана 32. Закона о јавним предузећима, Комисија има пет чланова од којих једног члана Комисије именује Одбор, на период од три године. Влада је решењем, које је објављено у „Службеном гласнику РС“, број 98/16 од 8. децембра 2016. године, именовала председника и два члана Комисије. Петог члана Комисије Влада ће именовати за свако појединачно именовање директора. На допис упућен посланичким групама у Народној скупштини с молбом да до 20. децембра Одбору доставе предлоге кандидата за члана Комисије, од 15 посланичких група у Народној скупштини, само је Посланичка група Српска напредна странка доставила предлог да Ивана Јаначковић, дипломирани правник у Министарству привреде, буде кандидат за члана Комисије кога именује Одбор надлежан за послове привреде двотрећинском већином гласова.

Ивана Јаначковићје укратко изнела податке из биографије. Дипломирала је на Правном факултету Универзитета у Београду. Од 2008. године ради у државној управи, у Министарству за национални инвестициони план. 2011. године је преузета у Кабинет председника Владе. Од 2012. године радила је у Кабинету министра регионалног развоја и локалне самоуправе, а од 2014. године до данас запослена је у Фонду за развој Републике Србије и у Министарству привреде. У Министарству привреде је била ангажована на пословима спровођења јавних конкурса и добро познаје процедуру.

Народни посланици су Ивани Јаначковић поставили питања, изнели мишљења и ставове.

Постављена су следећа питања:

- колико је година студирала, са којом просечном оценом у току студија је дипломирала и која су највећа достигнућа на позицијама на којима је радила;

- која су релевантна искуства која потврђују да је компетентна да процени који је од пријављених менаџера најбољи кандидат за одговорну позицију директора јавног предузећа;

- како се процедурално спроводи избор кандидата пријављених на јавни конкурс;

- на који начин се, од пет кандидата који задовољавају све формално правне услове, одлучује који је кандидат најбољи, које се технике и алати користе у процени колико се дати кандидат уклапа у доминантну организациону структуру и на који начин се врши процена лидерских способности кандидата за директора јавног предузећа;

- које квалификације и карактеристике треба да имају директори јавних предузећа која имају 10 до 15 хиљада запослених;

- да ли ће кандидат, уколико буде именована, информисати чланове Одбора да ли је расписан конкурс за директора јавног предузећа, колико траје, каква је процедура за избор кандидата за директоре појединих јавних предузећа, колико је пријављених кандидата, да ће Одбору достављати писане информације о раду у Комисији.

Изнета су следећа мишљења, информације и ставови:

Влада приликом именовања директора јавног предузећа треба да се руководи принципима најбољег могућег квалитета и да нађе начин да суд чланова Комисије, приликом предлагања кандидата за директора јавног предузећа, не буде субјективан и да буде заснован на критеријумима и методама еваулације кандидата који су прихваћени у корпоративном свету у јавном и у приватном сектору. Изнето је да се на интернету налазе подаци да је, поред навода из биографије, Ивана Јаначковић била и контакт особа у конкурсним комисијама за избор директора „Железница Србије“ и Јавног предузећа „Службени гласник“ и на врло одговорној позицији у борду директора предузећа које је било у портфељу Агенције за приватизацију. Потребно је да кандидат задовољава услове за изузетно одговорну функцију, која се може мерити са функцијом у управљању људским ресурсима у великим мултинационалним компанијама, будући да у портфељу Владе, постоје компаније које су изузетно велике и чији је капитал велике вредности.

Одредба Закона о јавним предузећима којом је предвиђено да једног члана Комисије Владе за спровођење конкурса за избор директора именује Одбор, велика је шанса да се избор директора јавних предузећа обавља кроз модерну процедуру избора најбољих менаџера који треба да воде јавна предузећа. Предложеног кандидата за члана Комисије Владе за спровођење конкурса за избор директора квалификује досадашње искуство у раду, познавање процедуре, релевантно образовање (правник је по струци). Захваљујући томе је спремна да преузме одговорност као члан Комисије, имајући у виду да постоје објективни критеријуми за оцењивање на основу којих чланови Комисије Владе немају могућности да, на основу личног мишљења, утичу на избор неодговарајућег кандидата.

Кандидат испуњава услове за именовање за члана Комисије Владе јер добро познаје прописе и није потребно да има знања из области педагогије и психологије.

Искуство које је кандидат стекла у Министарству привреде у коме је запослена, а које је надлежно за статусне промене у јавним предузећима, праћење рада јавних предузећа и начина њиховог извештавања, била добра прилика да са конкретним знањима, уколико буде изабрана, буде у Комисији Владе. Поред услова предвиђених јавним конкурсом и Законом о јавним предузећима које кандидати за директора јавног предузећа морају да испуњававају, од утицаја на одлуку о именовању треба да буду и резултати рада кандидата који пријављених на конкурс, зависно од тога шта су у ранијим периодима радили, како су извршавали сличне послове, који су били њихови задаци на наведеним позицијама и какви су били резултати и финансијски показатељи. Приликом одлучивања чланови Комисије могу имати и лични суд односно мишљење о томе како је одређени кандидат управљао предузећем односно предузећима у којима је радио. Република Србија има 34 велика јавна предузећа која су у највећим делом у надлежности Министарства привреде, осим основне делатности према којој су у надлежности других министарстава. Кандидат за члана Комисије Владе има драгоцено искуство и добрим делом познаје рад јавних предузећа, проблеме са којима се сусрећу, начине како их превазилазе, како извештавају, раде, управљају трошковима, како поштују смернице Владе у погледу израде програма пословања и поступање по истима. Члан Комисије има задатак да поштује Закон о јавним предузећима и Уредбу о мерилима за именовање директора јавног предузећа. Изражена је нада да ће конкурси бити спроведени у најкраћем року и на прави начин, да ће бити доста кандидата и да ће члан Комисије кога именује Одбор имати прилике да добро ради и да професионално оцењује и да бира оне кандидате који су заиста најбољи.

Из приложене биографије кандидата се види да се ради о младој и успешној особи, која је у стању да обавља дужности члана Комисије Владе за спровођење конкурса за избор директора. Предлог највеће посланичке групе у Народној скупштини не треба критиковати, јер је једина посланичка група која је предложила кандидата. Изнето је уверење да ће предложени кандидат оправдати поверење уколико га добије.

У одговору на постављена питања, Ивана Јаначковић је истакла да Уредба о мерилима за именовање директора јавног предузећа садржи јасне критеријуме и мерила како се бодује стручна спрема, познавање рада на рачунару, познавање неког од страних језика, нема великог простора за дискреционо право, нити је слобода чланова Комисије да изаберу одређеног кандидата. Сматра да је свакако способна да изврши бодовање у складу са наведеном Уредбом. Одлуку о спровођењу јавног конкурса за избор директора доноси Влада на предлог надлежног министарства. Надлежно министарство је Министарство привреде, које Предлог одлуке о спровођењу јавног конкурса са текстом јавног конкурса, након прибављеног мишљења Генералног секретаријата Владе, доставља Влади на разматрање. Када Влада донесе одлуку, текст јавног конкурса се објављује на сајту Министарства привреде, у „Службеном гласнику РС“ и најмање у једним дневним новинама које се дистрибуирају на територији Републике Србије. Рок за достављање пријава је 30 дана од дана објављивања у „Службеном гласнику РС“. У том периоду се одређује контакт особа у Министарству привреде која ће пружати инфорамције шта је потребно да се достави од података. Када истекне рок од 30 дана, Министарство привреде доставља Комисији Владе за спровођење конкурса за избор директора све пријаве у затвореним ковертама. Комисија заседа, отвара пријаве и процењује формално-правну испуњеност услова сваке пријаве, да ли је достављено све од документације, да ли је благовремено или није, да ли су копије докумената оверене, утврђује се стечено искуство, врши се тестирање у Служби за управљање кадровима, проверава се знање енглеског језика, врши се прва селекција. Када се испуне одређени услови и добију одговарајуће оцене, обавља се разговор са кандидатима, након чега Комисија рангира кандидате и доставља предлог три кандидата ресорном министарству. На основу ранг листе и образложења Комисије, ресорно министарство припрема предлог акта о именовању првог кандидата са ранг листе за директора, који упућује Влади. Влада разматра предлог и именује директора јавног предузећа. Истакла је да ће Одбор, уколико је именује за члана Комисије Владе, увек моћи да затражи и добије информације о спровођењу јавних конкурса.

У разговору су учествовали Снежана Б. Петровић, Александра Томић, Александар Стевановић, Зоран Бојанић, Владимир Маринковић, Снежана Пауновић, народни посланик Јово Остојић и Ивана Јаначковић.

Друга тачка дневног реда – **Именовање члана Комисије Владе за спровођење конкурса за избор директора.**

Председник Одбора је подсетила да Одбор Народне скупштине надлежан за послове привреде, о именовању члана Комисије, одлучује двотрећинском већином присутних чланова одбора (члан 32. став 3. Закона). Поред тога, сходно члану 8. став 4. Закона о Народној скупштини, акт радног тела Народне скупштине објављује се у „Службеном гласнику Републике Србије“, у складу са Пословником.

Одбор је потребном двотрећинском већином гласова (11 «за», 1 «против», 1 «уздржан», нису гласала два члана Одбора) именовао Ивану Јаначковић за члана Комисије Владе за спровођење конкурса за избор директора.

Одбор је већином гласова (11 «за», 1 «против», 1 «уздржан», нису гласала два члана Одбора) прихватио предлог да се Одлука о именовању Иване Јаначковић за члана Комисије Владе за спровођење конкурса за избор директора објави у „Службеном гласнику Републике Србије“.

Седница је закључена у 14 часова и 45 минута.

Саставни део овог записника чини тонски снимак седнице Одбора.

СЕКРЕТАР ПРЕДСЕДНИК

Снежана Б. Петровић